Tadbirkorlik subyektlariga tegishli bo‘lgan obyektlarni yong‘in-profilaktika ko‘rigidan o‘tkazish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2013-yil 4-oktabrdagi 272-son qarori (O‘zbekiston Respublikasi qonun hujjatlari to‘plami, 2013-yil, 41-son, 547-modda) bilan tasdiqlangan Davlat yong‘in nazorati to‘g‘risidagi Nizomning 23-bandiga asosan buyuraman:
 1. Tadbirkorlik subyektlariga tegishli bo‘lgan obyektlarni yong‘in-profilaktika ko‘rigidan o‘tkazish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilishi lozim va rasmiy e’lon qilingan kundan e’tiboran kuchga kiradi.
 Mazkur Nizom “Yong‘in xavfsizligi to‘g‘risida”gi O‘zbekiston Respublikasi Qonuniga (O‘zbekiston Respublikasi qonun hujjatlari to‘plami, 2009-y., 40-son, 432-modda) va O‘zbekiston Respublikasi Vazirlar Mahkamasining 2013-yil 4-oktabrdagi 272-sonli “Davlat yong‘in nazorati to‘g‘risidagi nizomni tasdiqlash haqida”gi qaroriga (O‘zbekiston Respublikasi qonun hujjatlari to‘plami, 2013-y., 41-son, 547-modda) muvofiq davlat yong‘in nazorati organlari tomonidan tadbirkorlik subyektlariga tegishli bo‘lgan obyektlarni yong‘in-profilaktika ko‘rigidan o‘tkazish tartibini belgilaydi. 
 Mazkur Nizomning maqsadi yong‘in xavfsizligi talablarini ta’minlash, yuridik va jismoniy shaxslarning mol-mulklarini yong‘inlardan himoyalash, shuningdek yong‘in natijasida yuzaga kelishi mumkin bo‘lgan favqulodda vaziyatlarning oldini olishdan iborat.
 1. Mazkur Nizomda quyidagi asosiy tushunchalar qo‘llaniladi:
 tadbirkorlik subyekti — belgilangan tartibda davlat ro‘yxatidan o‘tgan hamda tadbirkorlik faoliyatini amalga oshirayotgan yuridik yoki jismoniy shaxs;
 davlat yong‘in nazorati organlari — O‘zbekiston Respublikasi Favqulodda vaziyatlar vazirligining davlat yong‘in nazoratini amalga oshirish vakolatiga ega bo‘linmalari;
 obyekt — yuridik yoki jismoniy shaxsning mulkiy kompleksi (yoki uning bir qismi), shu jumladan ular uchun yong‘in xavfsizligi talablari belgilangan binolar, inshootlar, transport vositalari, texnologik qurilmalar, asbob-uskuna, agregatlar, buyumlar va boshqa mol-mulk. 
 2. Yong‘in-profilaktika ko‘rigi davlat yong‘in nazorati organlarining mansabdor shaxslari tomonidan mazkur Nizomning 9-bandida nazarda tutilgan obyektlarda joylashgan tadbirkorlik subyektlariga yong‘in kelib chiqishi va kuchayishining (tarqalishining) oldini olishga qaratilgan tavsiyalar berish maqsadida o‘tkaziladi. 
 3. Yong‘in-profilaktika ko‘rigini o‘tkazish vaqtida tekshirish o‘tkazishga, huquqiy ta’sir choralarni qo‘llashga, tadbirkorlik subyekti faoliyatiga tegishli hujjatlar va tushuntirishlar talab qilib olishga yo‘l qo‘yilmaydi, bundan tadbirkorlik subyekti davlat ro‘yxatidan o‘tganligi haqidagi, ijara shartnomasi (agar tadbirkorlik subyekti bino, inshoot yoki xonani ijaraga olgan bo‘lsa), obyektlarning yong‘in xavfsizligi holati haqidagi, ishlab chiqarilayotgan mahsulotning yong‘in xavfliligi haqidagi hujjatlar mustasno. 
 Yong‘in-profilaktika ko‘rigini o‘tkazish tadbirkorlik subyekti faoliyatini biror-bir tarzda cheklashga yoki to‘xtatib qo‘yishga olib kelmasligi lozim.
 Yong‘in-profilaktika ko‘rigi natijasi bo‘yicha rasmiylashtiriladigan hujjatlar tadbirkorlik subyektini javobgarlikka tortish uchun asos bo‘la olmaydi.
 4. Yong‘in-profilaktika ko‘rigini o‘tkazish uchun O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakil bilan kelishish talab etilmaydi. Yong‘in-profilaktika ko‘rigini o‘tkazish jarayonida tekshirishlarni ro‘yxatga olish kitobi to‘ldirilmaydi, davlat yong‘in nazorati organlarining mansabdor shaxslariga tadbirkorlik subyektlarda tekshirish o‘tkazish huquqini beruvchi maxsus guvohnoma talab etilmaydi.
 5. Yong‘in-profilaktika ko‘rigini o‘tkazish uchun davlat yong‘in nazorati organi rahbarining yong‘in-profilaktika ko‘rigini o‘tkazish to‘g‘risidagi buyrug‘i (bundan buyon matnda buyruq deb yuritiladi) asos bo‘ladi.
 Buyruq mazkur Nizomning 1-ilovasiga muvofiq rasmiylashtiriladi. Buyruqda yong‘in-profilaktika ko‘rigi o‘tkaziladigan tadbirkorlik subyekti va tegishli obyekt nomi, joylashgan manzili, ko‘rikni o‘tkazish sanasi, unda qatnashadigan davlat yong‘in nazorati organi mansabdor shaxslarining familiyasi, ismi, otasining ismi, lavozimi ko‘rsatilishi lozim. 
 6. Yong‘in-profilaktika ko‘rigini o‘tkazish sanasi, ko‘rik o‘tkaziladigan obyektlar tadbirkorlik subyektiga bir hafta oldin mazkur Nizomning 2-ilovasiga muvofiq shakldagi bildirishnomani tilxat bilan topshirish orqali ma’lum qilinadi.
 7. Ishlab chiqarish (xizmat ko‘rsatish, ishlarni bajarish) zarurati bilan bog‘liq bo‘lganda tadbirkorlik subyektining arizasiga asosan ko‘rikni o‘tkazish muddati o‘n kunga qoldiriladi. Buning uchun ariza ko‘rik o‘tkaziladigan kunga qadar tegishli davlat yong‘in nazorati organiga taqdim etilishi lozim.
 8. Yong‘in-profilaktika ko‘rigi tadbirkorlik subyektida belgilangan ish rejimiga asosan bir ish kuni davomida o‘tkaziladi. Mazkur Nizomning 11-bandiga muvofiq yong‘in xavfliligiga ko‘ra birinchi guruhga kiritilgan obyektlarda ko‘rik ikki ish kuni davomida o‘tkazilishi mumkin.
 9. Umumxalq va diniy bayramlar, xalqaro va respublika sport musobaqalari, forumlari, yuqori martabali chet el delegatsiyalarining tashrifi bilan bog‘liq hamda siyosiy tadbirlarga tayyorgarlik ko‘rish va tashkil qilish vaqtida ushbu tadbirlar bo‘lib o‘tadigan obyektda va uning 150 metr radiusida joylashgan obyektlarda, shuningdek mavsum boshlanishidan oldin bolalar yozgi dam olish oromgohlarida yong‘in-profilaktika ko‘rigi o‘tkaziladi.
 10. Tadbirkorlik subyektlariga tegishli bo‘lgan obyektlar yong‘in xavfliligiga ko‘ra uch guruhga bo‘linadi.
 11. Birinchi guruhga tadbirkorlik subyektlariga tegishli bo‘lgan quyidagi obyektlar kiradi:
 O‘zbekiston Respublikasi Prezidenti qarori bilan belgilangan o‘ta muhim, birinchi va ikkinchi toifali muhim obyektlar;
 ShNQ 2.01.19-09 “Xona, bino va tashqi qurilmalarning portlab yonish va yong‘in xavfi bo‘yicha toifalarini aniqlash”ga asosan portlab-yonish va yong‘in xavfi bo‘yicha “A” va “B” toifalariga kiritilgan obyektlar;
 paxta xomashyosini qabul qilish, saqlash punktlari va qayta ishlash tashkilotlari;
 saqlash sig‘imidan qat’i nazar, paxta terminallari;
 sutkasiga ming tonnadan ortiq don va don mahsulotlarini saqlash va qayta ishlash tashkilotlari;
 yangi qurilayotgan, rekonstruksiya qilinayotgan, kengaytirilayotgan, texnik jihatdan qayta jihozlanayotgan va kapital ta’mirlanayotgan obyektlar;
 balandligi o‘n qavatdan yuqori bo‘lgan ma’muriy va jamoat binolari;
 yuz nafar va undan ko‘p o‘ringa mo‘ljallangan mehmonxonalar, motellar, kempinglar va yotoqxonalar;
 portlovchi moddalar, kuchli ta’sir etuvchi zaharli moddalarni saqlash omborlari mavjud obyektlar.
 doimiy tarzda yuz nafar va undan ko‘p kishilar joylashishiga mo‘ljallangan davolash va sog‘lomlashtirish muassasalari; 
 dehqon (oziq-ovqat), ixtisoslashtirilgan va buyum bozorlari, savdo-ko‘ngilochar majmualar (savdo komplekslari).
 12. Ikkinchi guruhga tadbirkorlik subyektlariga tegishli bo‘lgan quyidagi obyektlar kiradi:
 ShNQ 2.01.19-09 “Xona, bino va tashqi qurilmalarning portlab yonish va yong‘in xavfi bo‘yicha toifalarini aniqlash”ga asosan portlab-yonish va yong‘in xavfi bo‘yicha “V1-V4” toifasiga kiritilgan obyektlar;
 doimiy tarzda ellik nafardan yuz nafargacha kishilar joylashishiga mo‘ljallangan davolash va sog‘lomlashtirish muassasalari;
 yuz va undan ko‘p o‘rindiqqa ega bo‘lgan madaniy-tomosha muassasalari, madaniy-ommaviy tadbirlar o‘tadigan obyektlar;
 balandligi uch qavatdan o‘n qavatgacha bo‘lgan ma’muriy va jamoat binolari;
 ming nafardan ko‘p kishi uchun mo‘ljallangan stadion va manejlar;
 yuz nafargacha o‘ringa mo‘ljallangan mehmonxonalar, motellar, kempinglar va yotoqxonalar;
 sutkasiga ming tonnagacha don va don mahsulotlarini saqlash va qayta ishlash tashkilotlari.
 13. Uchinchi guruhga tadbirkorlik subyektlarga tegishli bo‘lgan quyidagi obyektlar kiradi:
 ShNQ 2.01.19 “Xona, bino va tashqi qurilmalarning portlab yonish va yong‘in xavfi bo‘yicha toifalarini aniqlash”ga asosan portlab-yonish va yong‘in xavfi bo‘yicha “G” va “D” toifalariga kiritilgan obyektlar;
 birinchi va ikkinchi guruhlarga kiritilmagan obyektlar.
 15. Davlat yong‘in nazorati organlarining mansabdor shaxslari o‘zlariga biriktirilgan hududda joylashgan tadbirkorlik subyektlariga tegishli obyektlarning yong‘in xavfliligiga ko‘ra guruhlarga bo‘lingan ro‘yxatini shakllantiradi. 
 Davlat yong‘in nazorati organlari tomonidan yong‘in xavfsizligi talablariga rioya qilinishi yuzasidan tekshirish o‘tkazilgan tadbirkorlik subyektiga tegishli obyektlarda bir yil davomida yong‘in-profilaktika ko‘rigi o‘tkazilmaydi.
 16. Yong‘in-profilaktika ko‘rigini boshlashdan oldin davlat yong‘in nazorati organi mansabdor shaxsi xizmat guvohnomasini ko‘rsatadi, buyruq bilan tadbirkorlik subyektini tanishtiradi va bitta nusxasini taqdim etadi. 
 17. Davlat yong‘in nazorati organi mansabdor shaxslari ko‘rikni boshlashdan oldin tadbirkorlik subyektini mazkur Nizom, ko‘rik o‘tkazishda foydalaniladigan yong‘in nazoratiga oid tegishli normativ-huquqiy hujjatlar va normativ hujjatlar bilan tanishtirishi, tadbirkorlik subyekti talabi bilan ushbu hujjatlar nusxalarini olish imkoniyatini yaratib berishi lozim.
 18. Yong‘in-profilaktika ko‘rigi obyekt hududini, binolarini, xonalarini, inshootlarini (shu jumladan qurilish va rekonstruksiya bosqichida), evakuatsiya yo‘llarini, texnologik va muhandislik asbob-uskunalarini, obyektning yong‘inga qarshi himoya tizimi va vositalarini, yong‘inga qarshi suv ta’minoti manbalarini, yong‘in o‘chirish texnikasini, yong‘inni o‘chirishning birlamchi vositalarini ishga yaroqliligini ko‘zdan kechirish yo‘li bilan amalga oshiriladi.
 Yong‘in-profilaktika ko‘rigi o‘tkazilayotgan tadbirkorlik subyektiga tegishli obyektdan yoki uning bir qismidan kelishuv (shartnoma) asosida boshqa tadbirkorlik subyekti (tadbirkorlik subyektlari) foydalanayotganligidan qat’i nazar, u to‘liq yong‘in-profilaktika ko‘rigidan o‘tkaziladi.
 19. Davlat yong‘in nazorati organi mansabdor shaxslari yong‘in-profilaktika ko‘rigini o‘tkazish jarayonida yong‘inga qarshi targ‘ibot o‘tkazadi, shu jumladan, qo‘riqlash-yong‘indan saqlash signalizatsiyalarini va yong‘inni avtomatik tarzda o‘chirish tizimlaridan foydalanishni, yong‘in sodir bo‘lganda harakat qilishni, yong‘inni o‘chirishning birlamchi vositalari va yong‘in-texnika qurollarini qo‘llashni o‘rgatadi.
 22. O‘tkazilgan yong‘in-profilaktika ko‘rigi natijasi bo‘yicha mazkur Nizomning 5-ilovasiga muvofiq tavsiyalar ma’lumotnomasi ikki nusxada rasmiylashtirilib, bir nusxasi tadbirkorlik subyektiga topshiriladi. Tavsiyalar ma’lumotnomasida zudlik bilan bartaraf etilishi lozim bo‘lgan, yong‘in kelib chiqishi va kuchayishining (tarqalishining) oldini olishga qaratilgan hamda obyektda ma’lum bir muddat mobaynida yong‘inga qarshi rejim o‘rnatilishini nazarda tutuvchi tavsiyalar yoziladi. 
 23. Tavsiyalar ma’lumotnomasi tegishli tadbirkorlik subyektiga qarashli obyektning nazorat-kuzatuv yig‘ma jildiga tikiladi. Davlat yong‘in nazorati organlarining har bir bo‘linmasida mazkur Nizomning 7-ilovasiga muvofiq Yong‘in-profilaktika ko‘riklarini hisobga olish kitobi yuritiladi. Ushbu kitob raqamlangan, tikilgan va davlat yong‘in nazorati organining muhri bilan tasdiqlangan bo‘lishi kerak.
 24. Mazkur Nizom O‘zbekiston Respublikasi Davlat arxitektura va qurilish qo‘mitasi va O‘zbekiston savdo-sanoat palatasi bilan kelishilgan.